Polisie kom op duisende rande se babadoeke afDerduisende rande se doeke – wat onderweg was na Dischem, Midrand, is gebuit (Foto: Verskaf) Drie verdagtes is verlede week in hegtenis geneem nadat owerhede by ’n stoorfasiliteit in Benoni, Gauteng, toegeslaan en op R300 000 se gesteelde wegdoenbare babadoeke afgekom het. Die besending doeke was verlede Donderdag onderweg na Dischem in Midrand, maar is nooit by die winkel afgelewer nie. Volgens Lerato Monyane, woordvoerder van die Ekurhuleni-metropolisie (EMPD), het die vragmotorbestuurder, wat die besending vervoer het, aan beamptes erken dat hy die besending by ŉ personeellid van Dischem afgelewer het. Die goedere is na bewering in ŉ Volkswagen Polo geplaas. Die personeellid het glo R20 000 aan die vragmotorbestuurder betaal in ruil vir die goedere. “Beamptes van die EMPD se opsporingseenheid het die bestuurder se inligting opgevolg, wat hulle toe na die bestuurder van die Volkswagen Polo gelei het. Dié het verduidelik dat die goedere by ŉ stoor in Lanyonstraat, Benoni, gestoor word,” sê Monyane. “Die beamptes is na die genoemde adres en het op altesaam 376 bokse vol Pampers-babadoeke ter waarde van R300 000 afgekom en dit gekonfiskeer.” Die EMPD-beamptes het op dieselfde dag op ’n stoorfasiliteit in Princess-straat in Benoni toegeslaan en op gesteelde goedere ter waarde van R500 000 afgekom. Dié ontdekking hou nie verband met die ander voorval nie. “Die gesteelde goedere sluit in 100 bokse Dove-seep, 50 bokse Surf-wasseep, 100 bokse Sunlight-seep, 100 bokse Aromat-sout, 50 bokse Knorr-speseryblokkies en 50 bokse sop.” Die polisie het die items gekonfiskeer en later aan die eienaar terugbesorg. Nog niemand is in verband met hierdie gesteelde goedere in hegtenis geneem nie.